<classify> NA MWALI IBRAHIM, DAR ES SALAAM MSANII mahiri wa muziki wa kizazi kipya nchini, Nasseb Abdul Diamond, jana amesherehekea tuzo yake ya Msanii Bora wa Kiume Afrika Mashariki ya AFRIMMA kwa kupita mitaa mbalimbali ya jiji la Dar es Salaam hadi nyumbani kwao alikokulia, Tandale. Katika eneo hilo kulikuwa na muziki kwa ajili ya burudani ya kumpokea Diamond, aliyezunguka Kariakoo, Tandale na kumalizia nyumbani kwake Sinza. Msafara wa Diamond ulipambwa na shangwe kuanzia Tazara, ukiongozwa na pikipiki zilizoandaliwa kwa ajili ya kumpokea akiwa katika gari ya wazi na tuzo yake. Akizungumza nyumbani kwake, Diamond alisema tuzo hiyo imemfundisha mambo mengi, ikiwa ni pamoja na kumuongezea kasi ya kufanya vema ili kujitangaza kimataifa. Hii ni changamoto kwangu, lakini pia na kwa wasanii wengine, tuzidi kujiimarisha na kufanya kazi zinazokubalika kimataifa ili kuitangaza nchi yetu, alisema. Naye mama yake Diamond alishindwa kuzungumza kutokana na furaha aliyonayo, huku akisema amefurahi kwa mafanikio ya mwanaye.  <topic>: BURUDANI 